บาทเปิด 30.68 บาทต่อดอลลาร์ แข็งค่า
เงินบาทเปิดตลาด 30.68 บาทต่อดอลลาร์ แข็งค่า เกาะกลุ่มค่าเงินในตลาดโลก หลังเฟดไม่เร่งขึ้นดอกเบี้ย
18 มี.ค. 2564

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 30.68 บาท/ดอลลาร์ จากเย็นวานนี้ที่ปิดตลาดที่ระดับ 30.79 บาท/ดอลลาร์
เช้านี้เงินบาทกลับมาแข็งค่าเกาะกลุ่มกับค่าเงินอื่นๆ ในตลาดโลก หลังธนาคารกลางสหรัฐ (เฟด) มีเซอร์ไพร์สตลาดเล็กๆเนื่องจากยังไม่เลื่อนแผนการปรับขึ้นอัตราดอกเบี้ยนโยบายเร็วขึ้นมาเป็นปี 2022 จากแผนเดิมในปี 2023 ขณะที่มติที่ประชุมเฟดยังคงอัตราดอกเบี้ยนโยบาย และการทำ QE ในรอบนี้ไว้เท่าเดิม
"เฟดมี surprise ตลาดเล็กๆ ตอนแรกตลาดมองว่าเฟดจะเลื่อนแผนปรับดอกเบี้ยเร็วขึ้นมาเป็นปี 2022 จากแผนเดิม2023 แต่สุดท้ายแล้ว เฟดก็มีมติจะขึ้นดอกเบี้ยตามแผนเดิมที่วางไว้คือในปี 2023" นักบริหารเงินระบุ
นักบริหารเงิน คาดว่า เงินบาทวันนี้จะเคลื่อนไหวในกรอบ 30.60 - 30.75 บาท/ดอลลาร์